3 lewend begrawe toe hulle pype lê | Netwerk24
3 lewend begrawe toe hulle pype lê
Deur Meghan Lawrence 09 Julie 2019 07:20
Reddingswerkers gisteraand op die toneel. Foto: Facebook/1SecondLater
* Nuwe inligting is bygewerk sedert hierdie berig aanvanklik gepubliseer is.
Die polisie in Kaapstad het 'n geregtelike doodsondersoek gelas nadat drie konstruksiewerkers Maandagaand dood is toe 'n sloot se walle meegegee het en hulle lewend begrawe is.
Die ongeluk het gebeur waar 'n nuwe pad in Sandownweg, Table View, gebou word, sê kapt. Frederick van Wyk, polisiewoordvoerder, in 'n verklaring.
"Drie werkers van die konstruksiemaatskappy van onderskeidelik 22, 40 en 53 jaar oud is dood. Hulle was besig om pype in die sloot te lê toe die walle van die sloot op hulle ineengestort het. Ander werkers het tervergeefs probeer om hulle te red."
Die nooddienste in Kaapstad het deurnag gewerk om die lyke van drie mans uit 'n sloot te haal.
Jermaine Carelse, woordvoerder van die brand-en-nooddienste, sê hulle is net ná 17:00 na die toneel ontbied.
"Toe die reddingswerkers op die toneel kom, het hulle gesien dat drie mense in 'n sloot vasgekeer is nadat die kante ineengestort het," sê Carelse.
"Die lyke van drie mans is mettertyd uit die sloot gehaal. Die polisie was op die toneel om verder ondersoek in te stel."
Die toneel van die reddingspoging in Sandown-weg, Table View. Foto: Verskaf
Reddingspanne het deurnag gewerk op die bouterrein langs Sandown-weg in Table View. Foto: Verskaf
Die sloot waarin die mense vasgekeer was, het vermoedelik vol water geraak.
Soos vroeër berig was polisieduikers op die toneel, terwyl brand- en reddingspanne van die Kaapstad-metro bystand verleen het.
'n Reddingswerker wat anoniem wou bly het aan Netwerk24 gesê dat die gat tydens die reddingspoging heeltyd vol water geloop het, ten spyte van pogings om die water uit te pomp.
"Hulle probeer water uitpomp, maar hoe meer hulle die water uitpomp, hoe vinniger raak die gat weer vol," het die reddingswerker gesê.
Carelse het Maandagaand gesê dat die mans onder die sand, binne die sloot vasgekeer was.
Richard Coleman, woordvoerder van die Kaapstad-verkeersafdeling, het Maandagaand gesê die pad was vir 'n ruk by Sundown- en Sunningdaleweg en by Sandown- en Stoneweg vir verkeer gesluit.